Trump teken bevel oor immigrantouers en -kindersPres. Donald Trump onderteken die bevel. Foto: Pablo Martinez Monsivais/AP Pres. Donald Trump het ŉ uitvoerende bevel geteken waarvolgens immigrante nie van hul kinders geskei sal word nie wanneer hulle in Amerika vasgetrek word sodra hulle die grens onwettig oorsteek. “Ons gaan gesinne bymekaarhou en grensbeheer gaan nog net so streng toegepas word soos voorheen,” het Trump aan ondersteuners in Duluth gesê. Trump het vroeër gesê sy administrasie het geen ander keuse gehad as om gesinne te skei op die grens nie weens wetgewing en ŉ hofbesluit. Die bevel wat deur Trump onderteken is, beëindig egter nie die beleid van geen verdraagsaamheid waarvolgens volwassenes wat die grens onwettig oorsteek strafregtelik vervolg word nie. Gesinne sal egter nou bymekaargehou word terwyl hulle in aanhouding is en immigrante met kinders se immigrasieverhore sal bespoedig word. Dit bied egter geen oplossing vir die sowat 2 300 kinders wat reeds van hul ouers geskei is nie. Die regering het egter beloof om kinders wat tans in aanhouding is met hul ouers te herenig. Die Amerikaanse media is die afgelope paar dae oorheers deur beeldmateriaal van kinders wat huil wanneer hulle van hul ouers geskei word en in aanhouding geplaas word. Trump het gesê hy hou nie daarvan om te sien dat kinders van hul ouers geskei word nie. Trump se eie gesin het glo ŉ rol gespeel in sy besluit om die uitvoerende bevel te onderteken. Die presidentsvrou, Melania, het ŉ beroep op haar man gedoen om alles in sy vermoë te doen om gesinne bymekaar te hou.